**UPUTE ZA RAČUNOVODSTVENO EVIDENTIRANJE PRIHODA I RASHODA IZ EU SREDSTAVA**

**Za škole, ministarstva, državne agencije i jedinice lokalne i područne (regionalne) samouprave**

* **U primjeni do 31. prosinca 2020. -**

**SADRŽAJ**

[1. UVOD 2](#_Toc501013107)

[2. KNJIGOVODSTVENO EVIDENTIRANJE EU PROJEKATA FINANCIRANIH IZ EUROPSKIH STRUKTURNIH I INVESTICIJSKIH FONDOVA (ESI FONDOVI) 3](#_Toc501013108)

[3. KNJIGOVODSTVENO EVIDENTIRANJE PROJEKATA PREKOGRANIČNE SURADNJE 8](#_Toc501013109)

[4. KNJIGOVODSTVENO EVIDENTIRANJE ERASMUS+ PROGRAMA 9](#_Toc501013110)

[5. KNJIGOVODSTVENO EVIDENTIRANJE ŠKOLSKE SHEME VOĆA I POVRĆA TE MLIJEKA I MLIJEČNIH PROIZVODA U OSNOVNIM I SREDNJIM ŠKOLAMA OD ŠKOLSKE GODINE 2017./2018. 15](#_Toc501013111)

# UVOD

Odredbama Pravilnika o proračunskom računovodstvu i računskom planu („Narodne novine“, broj 124/14, 115/15, 87/16; dalje u tekstu: Pravilnik) uređeno je da se prihodi i rashodi u proračunskom računovodstvu iskazuju uz primjenu modificiranog računovodstvenog načela nastanka događaja. Modificirano računovodstveno načelo nastanka događaja, između ostaloga, znači da se prihodi priznaju u izvještajnom razdoblju u kojemu su postali raspoloživi i pod uvjetom da se mogu izmjeriti, a rashodi na temelju nastanka poslovnog događaja (obveza) i u izvještajnom razdoblju na koje se odnose, neovisno o plaćanju. Iznimka od ovog pravila je način evidentiranja **pomoći od institucija i tijela EU i pomoći iz državnog proračuna temeljem prijenosa EU sredstava (dalje u tekstu: EU pomoći)**. Naime, **sukladno zahtjevima europske statistike,** ove pomoći (tekuće i kapitalne) **priznaju se u prihode izvještajnog razdoblja razmjerno troškovima provedbe ugovorenih programa i projekata**, kako je i uređeno čl. 67. st. 2. Pravilnika. S obzirom na to da se od programskog razdoblja 2014.-2020. kod (su)financiranja nekih programa i projekata iz sredstava EU počeo primjenjivati načelo pojednostavljenih troškova (simplified cost option – SCO), ovo pravilo neće se primjenjivati kod evidentiranja EU pomoći za projekte koji se financiraju po načelu pojednostavljenih troškova. Zasad se ovo načelo primjenjuje isključivo u programu Erasmus+ koji provodi Agencija za mobilnost i programe Europske unije.

Škole najčešće prihode od EU ostvaruju prijenosom od drugih subjekata u sustavu opće države: od ministarstava i agencija kao proračunskih korisnika državnog proračuna, izvanproračunskih korisnika državnog proračuna, proračuna gradova, općina i županija (nadležnih proračuna, ali i nenadležnih) te njihovih proračunskih korisnika. Navedeni prihodi od EU iskazuju se na osnovnim računima podskupina *638 Pomoći temeljem prijenosa EU sredstava* i *639 Prijenosi između proračunskih korisnika istog proračuna*. Ostvarivanje prihoda od EU izravno od institucija i tijela EU u okviru podskupine *632 Pomoći od međunarodnih organizacija te institucija i tijela EU* nije često, a uobičajen primjer njegova korištenja su projekti financirani iz programa prekogranične suradnje kod kojih sredstva korisnicima projekata dolaze iz inozemstva (izravno od EU ili iz zemalja s kojima Republika Hrvatska provodi programe prekogranične suradnje).

Škole i drugi proračunski korisnici gradova, općina i županija, kao i sami gradovi, općine i županije, sve prihode temeljem prijenosa EU sredstava koje ostvare od ministarstava, agencija, fakulteta, instituta i drugih proračunskih korisnika državnog proračuna evidentirat će na osnovnom računu *63811 Tekuće pomoći iz državnog proračuna temeljem prijenosa EU* *sredstava* i *63821 Kapitalne pomoći iz državnog proračuna temeljem prijenosa EU sredstava*.

Ako škola ostvari prihode iz EU prijenosom od subjekta izvan općeg proračuna (udruge i druge neprofitne organizacije, trgovačka društva…) neće ih iskazati kao prihode iz EU, nego kao donacije (podskupina *663 Donacije od pravnih i fizičkih osoba izvan općeg proračuna*). Budući da navedeni subjekti EU sredstva mogu ostvariti gotovo isključivo od subjekata unutar općeg proračuna, ta EU sredstva već su iskazana kao prihod unutar sustava proračuna te kao prijenos EU sredstava izvan sustava do 31. prosinca 2016. (podskupina *384 Prijenosi EU sredstava subjektima izvan općeg proračuna*), odnosno rashod od 1. siječnja 2017. (podskupina *353 Subvencije trgovačkim društvima, zadrugama, poljoprivrednicima i obrtnicima iz EU sredstava* i odjeljci *3813 Tekuće donacije iz EU sredstava* i *3823 Kapitalne donacije iz EU sredstava*).

# KNJIGOVODSTVENO EVIDENTIRANJE EU PROJEKATA FINANCIRANIH IZ EUROPSKIH STRUKTURNIH I INVESTICIJSKIH FONDOVA (ESI FONDOVI)

Proračunski korisnici državnog proračuna (ministarstva, agencije…) mogu prenositi EU sredstva školama kao proračunskim korisnicima JLP(R)S. Doznaku EU sredstava ministarstvo/agencija u svom računovodstvu iskazuje preko računa potraživanja i obveza, i to *12913* *Potraživanje za dane predujmove za EU projekte* i *23957* *Obveze za EU predujmove*. Nakon što od škole primi obavijest o iznosu sredstava koje je isti priznao kao prihod u visini nastalih troškova po EU projektu, ministarstvo/agencija priznaje prihod na osnovnim računima *63231* *Tekuće pomoći od institucija i tijela EU*, odnosno *63241* *Kapitalne pomoći od institucija i tijela EU* i rashode u okviru podskupine računa *368* *Pomoći temeljem prijenosa EU sredstva*, uz istovremeno zatvaranje potraživanja i obveza.

Škola kao krajnji korisnik EU sredstava prima predujam iz državnog proračuna za provođenje EU projekta. Ako u trenutku primanja sredstava ima stvorene rashode, ukupno doznačen iznos EU sredstava iskazat će kao prihod razmjerno visini stvorenih rashoda. Međutim, ako u trenutku primanja predujma nema stvorenih rashoda, primljena sredstva evidentirat će kao *23957 Obveze za EU predujmove*. U trenutku nastanka rashoda škola priznaje prihod od EU zaduženjem računa *23957 Obveze za EU predujmove* te odobrenjem računa podskupine *638 Pomoći iz državnog proračuna temeljem prijenosa sredstava EU*.

U slučaju da je korisniku dozvoljeno da započne s provedbom projekta prije nego dobije predujam EU sredstava, korisnik ne smije priznavati prihode od EU pomoći u trenutku nastanka rashoda sve dok ne dobije predujam na svoj račun, odnosno račun nadležnog proračuna.

Kako bi ministarstvo/agencija koje prenosi EU sredstva moglo provesti vlastite knjigovodstvene evidencije, škola je dužna na kraju izvještajnog razdoblja (kvartalno) obavijestiti davatelja sredstava (ministarstvo/agenciju) o iznosu primljenih sredstava koji je u obračunskom razdoblju priznala kao prihod.

***Obveza je svih davatelja sredstava da prije prijenosa sredstava korisnicima u sustavu općeg proračuna, propišu i/ili ugovore način i rokove izvještavanja drugih sudionika u projektu, odnosno drugih korisnika EU sredstava. Dakle, škola mora od ministarstva/agencije koje joj dodjeljuje EU sredstva dobiti uputu o načinu i rokovima izvještavanja tog ministarstva/agencije o financijskoj realizaciji EU projekta (nastanak rashoda i priznavanje prihoda).***

Ako ministarstvo/agencija za provedbu EU projekta, uz EU sredstva, školi prenosi i nacionalno sufinanciranje (izvor 12 u državnom proračunu), taj dio sredstava će iskazati zaduženjem podskupine *363 Pomoći unutar općeg proračuna* uz odobrenje prihoda podskupine *671 Prihodi iz nadležnog proračuna za financiranje redovne djelatnosti proračunskih korisnika*. U tom slučaju o iznosu doznačenih sredstava nacionalnog sufinanciranja ministarstvo/agencija je dužno izvijestiti školu, kako bi ista primljena sredstva iz izvora 12 evidentirala kao prihod na podskupini *636 Pomoći proračunskim korisnicima iz proračuna koji im nije nadležan*.

***PRIMJER 1.***

*Ministarstvo graditeljstva i prostornoga uređenja raspisalo je natječaj (otvoreni poziv) za dodjelu bespovratnih sredstava za projekte izrade projektne dokumentacije za energetsku obnovu zgrada i korištenje obnovljivih izvora energije u javnim ustanovama koje obavljaju djelatnost odgoja i obrazovanja. EU sredstva se dodjeljuju iz Europskog fonda za regionalni razvoj, odnosno iz Operativnog programa Konkurentnost i kohezija 2014. – 2020. Od ukupnog iznosa bespovratnih sredstava 85% osigurano je iz Europskog fonda za regionalni razvoj, dok 15% sredstava osigurava Fond za zaštitu okoliša i energetsku učinkovitost.*

*Nakon provedenog natječaja, odobren je projekt Škole koja je korisnik županijskog proračuna.*

***Evidencija kod Ministarstva graditeljstva i prostornog uređenja:***

|  |  |  |
| --- | --- | --- |
| ***Opis*** | ***Iznos*** | ***Račun*** |
| ***Duguje*** | ***Potražuje*** |
| *1. Prijenos sredstava Školi* | *85.000* | *12913* | *23957* |
| *2.1. Obavijest Škole o nastalim rashodima/prihodima* | *25.500* | *36812* | *12913* |
| *2.2. Priznavanje prihoda* | *25.500* | *23957* | *63231* |

***Evidencija kod Fonda za zaštitu okoliša i energetsku učinkovitost***

|  |  |  |
| --- | --- | --- |
| ***Opis*** | ***Iznos*** | ***Račun*** |
| ***Duguje*** | ***Potražuje*** |
| *1.Prijenos sredstava školi* | *15.000* | *36611* | *11121* |

***a) Evidencija kod Škole koja posluje preko vlastitog računa***

|  |  |  |
| --- | --- | --- |
| ***Opis*** | ***Iznos*** | ***Račun*** |
| ***Duguje*** | ***Potražuje*** |
| *1. Primitak sredstava od Ministarstva (85%)* | *85.000* | *11121* | *23957* |
| *2. Primitak sredstava od Fonda (15%)* | *15.000* | *11121* | *63415* |
| *3.1. Nastali rashodi tijekom provođenja projekta* | *30.000* | *3* | *23* |
| *3.2. Priznavanje prihoda temeljem prijenosa EU u visini nastalog troška (85% nastalih rashoda)* | *25.500* | *23957* | *63811* |
| *4. Plaćanje računa* | *30.000* | *23* | *11121* |

*Primitak 85% sredstava od Ministarstva (EU komponenta financiranja projekta) Škola evidentira zaduženjem računa (11121) i otvaranjem obveze za primljene predujmove EU sredstava (23957). Primitak preostalih 15% sredstava koje je primila od Fonda iskazuje kao primljene pomoći od ostalih izvanproračunskih korisnika državnog proračuna (63415) uz zaduženje osnovnog računa 11121. Škola nastale rashode evidentira zaduženjem jednog ili više osnovnih računa u okviru razreda 3 i terećenjem odgovarajućih obveza prema dobavljačima (23). U visini iznosa 85% nastalih rashoda škola priznaje prihode od pomoći iz državnog proračuna temeljem prijenosa EU sredstava (63811) i u istom iznosu zatvara obvezu za povrat EU predujmova (23957). Obaveza Škole je obavijestiti Ministarstvo o nastalim rashodima projekta i iznosu priznatih prihoda temeljem prijenosa EU sredstava, kako bi Ministarstvo u svojoj Glavnoj knjizi provelo komplementarne evidencije (36812 Tekuće pomoći proračunskim korisnicima županijskih proračuna temeljem prijenosa EU sredstava i 63231 Tekuće pomoći od institucija i tijela EU).*

*Po plaćanju računa dobavljača, Škola zadužuje odgovarajuće račune obveza (23) i tereti svoj račun (11121).*

**Škole nisu obavezne svaku primljenu fakturu za provedbu projekta podijeliti na dio koji se financira iz EU sredstava i dio iz nacionalnih izvora, međutim, na kraju proračunske godine ukupna raspodjela plaćenih obveza po projektu mora biti u omjeru koji je utvrđen ugovorom te slijedom toga evidentirana po izvorima financiranja.**

***b) Evidencija kod Škole koja posluje preko računa riznice Županije***

|  |  |  |
| --- | --- | --- |
| ***Opis*** | ***Iznos*** | ***Račun*** |
| ***Duguje*** | ***Potražuje*** |
| *1. Primitak sredstava od Ministarstva* | *85.000* | *16721* | *23957* |
| *2. Primitak sredstava od Fonda* | *15.000* | *16721* | *63415* |
| *3.1. Nastali rashodi tijekom provođenja projekta* | *30.000* | *3* | *23* |
| *3.2. Priznavanje prihoda temeljem prijenosa EU u visini nastalog troška (85% nastalih rashoda)* | *25.500* | *23957* | *63811* |
| *4. Primljena obavijest riznice da je podmiren račun* | *30.000* | *23* | *16721* |

***Evidencija u riznici Županije***

|  |  |  |
| --- | --- | --- |
| ***Opis*** | ***Iznos*** | ***Račun*** |
| ***Duguje*** | ***Potražuje*** |
| *1. Primitak sredstava od Ministarstva* | *85.000* | *11121* | *23957* |
| *2. Primitak sredstava od Fonda* | *15.000* | *11121* | *63415**(23956)\** |
| *3.1. Obavijest o nastalim rashodima Škole i priznavanju prihoda od EU* | *25.500* | *23957* | *63811* *(23956)\** |
| *4. Podmirenje računa dobavljača* | *30.000* | *3**(23956)\** | *11121* |

* *Nadležni proračun može u svojoj Glavnoj knjizi evidentirati namjenske i vlastite prihode proračunskih korisnika ili evidentirati obveze za naplaćene prihode proračunskih korisnika (23956), međutim u financijskim izvještajima nadležni proračun (razina 22) ne iskazuje navedene prihode proračunskih korisnika i rashode koji se iz njih financiraju. Nepotrošeni iznos prihoda i primitaka proračunskih korisnika nadležni proračun u financijskim izvještajima iskazuje na osnovnom računu 23956.*

*Temeljem obavijesti o primitku 85% sredstava od Ministarstva (EU komponenta financiranja projekta) na račun županijske riznice, Škola evidentira zaduženje osnovnog računa 16721 Potraživanja za prihode proračunskih korisnika uplaćene u proračun i otvaranje obveze za primljene predujmove EU sredstava (23957) Primitak preostalih 15% sredstava od Fonda iskazuje kao primljene pomoći od ostalih izvanproračunskih korisnika državnog proračuna (63415) uz zaduženje osnovnog računa 16721. Škola nastale rashode evidentira zaduženjem jednog ili više osnovnih računa u okviru razreda 3, te terećenjem odgovarajućih obveza prema dobavljačima (23). U visini iznosa 85% nastalih rashoda škola priznaje prihode od pomoći iz državnog proračuna temeljem prijenosa EU sredstava (63811) i u istom iznosu zatvara obvezu za povrat EU predujmova (23957). Obaveza Škole je obavijestiti Ministarstvo o nastalim rashodima projekta i iznosu priznatih prihoda temeljem prijenosa EU sredstava, kako bi Ministarstvo u svojoj Glavnoj knjizi provelo komplementarne evidencije (36812 Tekuće pomoći proračunskim korisnicima županijskih proračuna temeljem prijenosa EU sredstava i 63231 Tekuće pomoći od institucija i tijela EU).*

*Po primitku obavijesti iz županijske riznice o plaćanju računa dobavljača, Škola zadužuje odgovarajuće račune obveza (23) i u ukupnom iznosu obveza zatvara potraživanja za svoje prihode uplaćene na račun riznice (16721 i za prihode temeljem prijenosa EU sredstava od Ministarstva i za pomoć dobivenu od Fonda, u odgovarajućim omjerima u analitici).*

*Škola će u Obrascu: PR-RAS razine 31 iskazati primljene pomoći od Ministarstva temeljem prijenosa EU sredstava (63811), od Fonda (63415) te rashode po prirodnoj vrsti. Županija, osnivač i nadležni proračun Škole, u svom Obrascu: PR-RAS razine 22 neće iskazati ništa od toga, kako u konsolidiranom izvještaju Županije razine 23 ne bi došlo do dvostrukog iskazivanja prihoda i/ili rashoda.*

# KNJIGOVODSTVENO EVIDENTIRANJE PROJEKATA PREKOGRANIČNE SURADNJE

Prekogranična suradnja još je jedan od modela korištenja EU sredstava. Cilj prekogranične suradnje usmjeren je na rješavanje zajedničkih izazova koji su zajednički identificirani u pograničnim regijama, a rješavanje koji se zatim financira sredstvima EU. U projektima prekogranične suradnje, prekogranični karakter očituje se u tome što se jedan od partnera na projektu nalazi van granica Republike Hrvatske.

***PRIMJER 2.***

*Temeljem ugovora o sufinanciranju sredstava unutar Programa prekogranične suradnje Slovenija – Hrvatska Osnovna škola Ivane Brlić Mažuranić (proračunski korisnik Grada) kao voditelj-partner provodi projekt zajedno s partnerima Osnovnom školom Vladimira Nazora (proračunski korisnik Županije) i Osnovnom školom Ele Peroci iz Republike Slovenije. Osnovna škola Ivane Brlić Mažuranić prima sredstva EU od kojih dio prosljeđuje svojim partnerima u projektu.*

***Evidencija kod Osnovne škole Ivane Brlić Mažuranić - voditelja projekta, koja posluje preko vlastitog računa***

|  |  |  |
| --- | --- | --- |
| ***Opis*** | ***Iznos*** | ***Račun*** |
| ***Duguje*** | ***Potražuje*** |
| *1. Primljena su sredstva za provedbu projekta od institucija EU* | *120.000* | *11121* | *23957* |
| *2.1. Nastali rashodi Osnovne škole IBM tijekom provođenja projekta* | *30.000* | *3* | *23* |
| *2.2. Priznavanje prihoda* | *30.000* | *23957* | *63231* |
| *3. Škola je proslijedila dio sredstva Osnovnoj školi VN* | *50.000* | *12913* | *11121* |
| *4.1. Osnovna škola VN šalje obavijest o nastalim rashodima i priznatim prihodima temeljem prijenosa EU* | *25.000* | *36812* | *12913* |
| *4.2. Osnovna škola IBM priznaje prihod u visini nastalih rashoda partnera Osnovne škole VN* | *25.000* | *23957* | *63231* |
| *5.1. Osnovna škola IBM je proslijedila dio sredstva Osnovnoj školi EP u Republici Sloveniji* | *40.000* | *36111* | *11121* |
| *5.2. Priznavanje prihoda* | *40.000* | *23957* | *63231* |
| *6. Obveza prema dobavljaču Osnovne škole IBM podmirena* | *30.000* | *23* | *11121* |

***Evidencija kod Osnovne škole Vladimira Nazora***

|  |  |  |
| --- | --- | --- |
| ***Opis*** | ***Iznos*** | ***Račun*** |
| ***Duguje*** | ***Potražuje*** |
| *1. Primljena su sredstva za provedbu projekta od Osnovne škole IBM (voditelja projekta)* | *30.000* | *11121* | *23957* |
| *2.1. Nastali rashodi tijekom provođenja projekta* | *25.000* | *3* | *23* |
| *2.2. Priznavanje prihoda* | *25.000* | *23957* | *63813* |

*Osnovna škola IBM prima pomoći od EU na račun te evidentira priljev (11121) i otvara obvezu za primljene predujmove EU sredstava (23957). Škola evidentira rashode po njihovom nastanku (3/23) i u istom iznosu priznaje prihod od pomoći EU (63231) i zatvara obvezu za primljeni predujam EU sredstava (23957).* ***Osnovna škola IBM kao nositelj projekta jedina iskazuje prihod 63231 Tekuće pomoći od institucija i tijela EU i to u visini rashoda nastalih tijekom provođenja projekta kod svih partnera (i sebe). S druge strane, iskazuje i pomoći za sredstva koja im prosljeđuje tako da su navedene transakcije u konačnici neutralne na financijski rezultat Škole IBM.***

*Prijenos EU sredstava Osnovnoj školi VN, koja je proračunski korisnik županijskog proračuna (ali ne istoga kao Škola IBM), Škola IBM evidentira zaduženjem osnovnog računa 12913 Potraživanja za dane predujmove za EU projekte i terećenjem žiro računa (11121). Kada Osnovna škola VN pošalje obavijest o nastalim rashodima projekta i priznavanju prihoda temeljem prijenosa EU sredstava, Osnovna škola IBM će u visini nastalih rashoda/priznatih prihoda Škole VN evidentirati pomoći proračunskom korisniku drugog proračuna (županijskog) temeljem prijenosa EU sredstava (36812) i zatvoriti potraživanje za dane predujmove (12913) te zatvoriti obvezu za povrat primljenih predujmova EU (23957) i priznati prihod od pomoći EU (63231).*

*Prijenos EU sredstava Osnovnoj školi EP u Republici Sloveniji, Osnovna škola IBM evidentirat će u trenutku odljeva sredstava s računa terećenjem žiro računa (11121) i zaduženjem osnovnog računa 36111 Tekuće pomoći inozemnim vladama u EU (ne postoji prikladniji osnovni račun za iskazivanje prijenosa proračunskim korisnicima drugih država). S obzirom da je rashod nastao prijenosom sredstava Školi u Sloveniji, Osnovna škola IBM u istom iznosu priznaje prihod od EU pomoći (63231) i zatvara obvezu za povrat predujmova EU sredstava (23957).*

*Podmirenjem računa svojih dobavljača Osnovna škola IBM zatvara odgovarajuće obveze prema dobavljačima (23) i tereti žiro račun (11121).*

*Osnovna škola VN, proračunski korisnik Županije koji posluje preko vlastitog računa, prijenos predujma EU sredstava od Škole IBM evidentira zaduženjem žiro računa (11121) i otvaranjem obveze za povrat primljenih predujmova EU sredstava (23957). Uz evidentiranje nastalih rashoda projekta (3/23), Škola VN u visini nastalih rashoda priznaje prihode od pomoći od proračunskog korisnika drugog proračuna (gradskog) temeljem prijenosa EU sredstava (63813) i zatvara obveze za primljene predujmove (23957).*

***PRIMJER 3.***

*Temeljem ugovora o sufinanciranju sredstava unutar Programa prekogranične suradnje Slovenija – Hrvatska projekt provodi Osnovna škola Pere Kvržice iz Samobora kao voditelj-partner zajedno s partnerima Osnovnom školom Franca Prešerna iz Brežica i Osnovnom školom Vesne Parun iz Varaždina.*

***Evidencija kod Osnovne škole Pere Kvržice iz Samobora (voditelj projekta):***

|  |  |  |
| --- | --- | --- |
| ***Opis*** | ***Iznos*** | ***Račun*** |
| ***Duguje*** | ***Potražuje*** |
| *1. Primljena su sredstva za provedbu projekta od institucija EU* | *125.000* | *11121* | *23957* |
| *2.1. Nastali rashodi tijekom provođenja projekta* | *50.000* | *3* | *23* |
| *2.2. Priznavanje prihoda* | *50.000* | *23957* | *63231* |
| *3. Obveza podmirena* | *50.000* | *23* | *11121* |
| *4. Voditelj projekta je proslijedio dio sredstava partneru iz RH - OŠ Vesne Parun iz Varaždina* | *30.000* | *12913* | *11121* |
| *5.1. OŠ Vesne Parun šalje obavijest o podmirenim rashodima*  | *25.000* | *36813* | *12913* |
| *5.2. Voditelj projekta priznaje prihod u visini nastalih rashoda* | *25.000* | *23957* | *63231* |
| *6.1. Voditelj projekta je proslijedio dio sredstva partneru iz Slovenije – OŠ FP* | *45.000* | *36111* | *11121* |
| *6.2. Priznavanje prihoda* | *45.000* | *23957* | *63213* |

**Osnovna škola Pere Kvržice kao nositelj projekta jedina iskazuje prihod 63231 Tekuće pomoći od institucija i tijela EU i to u visini rashoda nastalih tijekom provođenja projekta kod svih partnera (i sebe). S druge strane, iskazuje i pomoći za sredstva koja im prosljeđuje tako da su navedene transakcije u konačnici neutralne na financijski rezultat Škole Pere Kvržice.**

Za evidentiranje prijenosa sredstava inozemnom partneru na projektu (školi ili drugoj ustanovi koje su proračunski korisnici ili državnim tijelima), škola će koristiti osnovni račun 36111 Tekuće pomoći inozemnim vladama u EU/36121 Kapitalne pomoći inozemnim vladama u EU unutar podskupine 361 Pomoći inozemnim vladama. Jednako tako, ako škola ili neki drugi proračunski korisnik prosljeđuje EU sredstva neprofitnoj organizaciji u inozemstvu, taj će prijenos evidentirati na istom osnovnom računu kao i kada sredstva prenosi školama i drugim državnim tijelima u inozemstvu.

***Evidencija kod Osnovne* škole Vesna Parun iz Svete Nedelje *(partner u RH):***

|  |  |  |
| --- | --- | --- |
| ***Opis*** | ***Iznos*** | ***Račun*** |
| ***Duguje*** | ***Potražuje*** |
| *Primljena su sredstva za provedbu projekta od voditelja projekta*  | *30.000* | *11121* | *23957* |
| *Nastali rashodi tijekom provođenja projekta* | *25.000* | *3* | *23* |
| *Priznavanje prihoda* | *25.000* | *23957* | *63813* |

***PRIMJER 4.***

***Pomoćnici u nastavi***

*Ministarstvo znanosti i obrazovanja raspisalo je natječaj za dodjelu bespovratnih sredstava iz natječaja za osiguranje pomoćnika u nastavi. U natječaju je navedeno kako prijavitelji projekata mogu biti jedinice lokalne samouprave i jedinice regionalne (područne) samouprave, kao osnivači osnovnih i srednjih škola. Partnerstvo na ovom projektu je obavezno, a partneri mogu biti osnovno/srednjoškolsko odgojno obrazovne ustanove čiji učenici sudjeluju u projektu, drugi osnivači škola na području jedinice područne (regionalne) samouprave (subjekti izvan sustava općeg proračuna) te regionalne i lokalne razvojne agencije. Regionalne i lokalne razvojne agencije mogu biti proračunski korisnici ili trgovačka društva (subjekti izvan sustava općeg proračuna). Iznos bespovratnih sredstava (85% sredstava EU i 15% sredstava državnog proračuna) planira Ministarstvo znanosti i obrazovanja i ista uplaćuje na račune nositeljima projekta.*

*U sklopu projekta Ministarstvo znanosti i obrazovanja odobrilo je sredstva Gradu Splitu (korisnik i potpisnik ugovora o dodjeli bespovratnih sredstava s Ministarstvom) u iznosu od 1.500.000 kuna. Od navedenog iznosa 85% odnosi se na EU sredstva (1.275.000 kuna), a 15% na nacionalno sufinanciranje (225.000 kuna). Osnovne škole korisnici gradskog proračuna partneri su Gradu Splitu na projektu te sukladno tome potpisuju sporazume s Gradom.*

***Evidencije kod Ministarstva znanosti i obrazovanja:***

|  |  |  |
| --- | --- | --- |
| ***Opis*** | ***Iznos*** | ***Račun*** |
| ***Duguje*** | ***Potražuje*** |
| *1. Prijenos sredstava Gradu u iznosu od 1.500.000 kuna od čega:**- EU dio**- nacionalno sufinanciranje* | *1.275.000**225.000* | *12913**36315* | *23957**67111* |
| *2.1. Obavijest Grada o rashodima nastalim kod Grada, škole i razvojnih agencija u iznosu od 297.500 od čega:**- Grad 85.000**- škola 85.000* | *297.500* | *36816* | *12913* |
| *2.2. Priznavanje prihoda po obavijesti Grada* | *297.500* | *23957* | *63231* |

***Evidencije kod Grada (nositelj projekta):***

|  |  |  |
| --- | --- | --- |
| ***Opis*** | ***Iznos*** | ***Račun*** |
| ***Duguje*** | ***Potražuje*** |
| *1. Primitak sredstava od Ministarstva u iznosu od 1.500.000 kuna od čega:**- EU dio**- nacionalno sufinanciranje* | *1.275.000**225.000* | *11121**11121* | *23957**63311* |
| *2.1. Nastali rashodi tijekom provođenja projekta u iznosu od 100.000 od čega:**- 85.000 iz EU sredstava**-15.000 iz nacionalnog sufinanciranje od MZO* | *100.000* | *3* | *23* |
| *2.2. Priznavanje prihoda u visini nastalih rashoda – za EU dio* | *85.000* | *23957* | *63811* |
| *3. Podmirenje računa dobavljaču* | *100.000* | *23* | *11121* |
| *4. Prijenos sredstava jednoj od škola partnera (Škola 1) u iznosu od 200.000 kuna od čega:**- EU dio**- nacionalno sufinanciranje* | *170.000**30.000* | *12913**36911* | *11121**11121* |
| *5.1. Obavijest škole o nastalim rashodima – EU dio* | *85.000* | *36931* | *12913* |
| *5.2. Priznavanje prihoda u visini nastalih rashoda škole –EU dio* | *85.000* | *23957* | *63811* |
| *6. Prijenos sredstava drugoj školi partneru (Škola 2) u iznosu od 50.000 kuna od čega:**- EU dio**- nacionalno sufinanciranje* | *42.500**7.500* | *12913**36911* | *11121**11121* |
| *7.1. Obavijest škole o nastalim rashodima – EU dio* | *42.500* | *36931* | *12913* |
| *7.2. Priznavanje prihoda u visini nastalih rashoda škole –EU dio* | *42.500* | *23957* | *63811* |

***Evidencije kod Škole 1 (partner):***

|  |  |  |
| --- | --- | --- |
| ***Opis*** | ***Iznos*** | ***Račun*** |
| ***Duguje*** | ***Potražuje*** |
| *1. Primitak EU sredstava od Grada u iznosu od 200.000 kuna od čega:**- EU dio**- Nacionalno sufinanciranja* | *170.000**30.000* | *11121**11121* | *23957**63911* |
| *2.1. Nastali rashodi tijekom provođenja projekta u iznosu od 100.000 kuna od čega:**- 85.000 od EU sredstva**- 15.000 od nacionalnog sufinanciranja* | *100.000* | *3* | *23* |
| *2.2. Priznavanje prihoda u visini nastalog troška – za EU dio* | *85.000* | *23957* | *63931* |
| *3. Podmiren račun dobavljača* | *100.000* | *23* | *11121* |

***Evidencije kod Škole 2 (partner):***

|  |  |  |
| --- | --- | --- |
| ***Opis*** | ***Iznos*** | ***Račun*** |
| ***Duguje*** | ***Potražuje*** |
| *1. Primitak EU sredstava od Grada u iznosu od 200.000 kuna od čega:**- EU dio**- Nacionalno sufinanciranja* | *42.500**7.500* | *11121**11121* | *23957**63911* |
| *2.1. Nastali rashodi tijekom provođenja projekta u iznosu od 100.000 kuna od čega:**- 85.000 od EU sredstva**- 15.000 od nacionalnog sufinanciranja* | *50.000* | *3* | *23* |
| *2.2. Priznavanje prihoda u visini nastalog troška – za EU dio* | *42.500* | *23957* | *63931* |
| *3. Podmiren račun dobavljača* | *50.000* | *23* | *11121* |

# KNJIGOVODSTVENO EVIDENTIRANJE ERASMUS+ PROGRAMA

Kao što je navedeno, **načelo pojednostavljenih troškova primjenjuje se u programu Erasmus+ koji provodi Agencija za mobilnost i programe Europske unije** (dalje u tekstu: Agencija za mobilnost), akoji je namijenjen (su)financiranju projekata u području obrazovanja, osposobljavanja i sporta te projekata namijenjenih mladima. Svrha je programa Erasmus+ podržati napore država da učinkovito iskoriste potencijal europskog talenta i socijalnog kapitala za cjeloživotno učenje, povezivanjem potpore formalnom i neformalnom učenju u područjima obrazovanja, osposobljavanja i mladih. Programom se također pružaju veće prilike za suradnju i mobilnost s partnerskim državama, posebno u područjima visokog obrazovanja i mladih.

**Najznačajnija karakteristika načela pojednostavljenih troškova je fokus na ocjeni kvalitete projekta (rezultata, učinaka) umjesto pravdanja troškova računima.** Dosadašnje iskustvo je pokazalo da ovaj princip financiranja znatno pojednostavljuje administrativne postupke i smanjuje rizik pogreške. Tri su modela financiranja projekata po načelu pojednostavljenih troškova: financiranje primjenom fiksnih stopa, standardnih veličina jediničnih troškova i fiksnih (paušalnih) iznosa.

Zbog primjene **načela pojednostavljenih troškova kod programa Erasmus+** bilo je potrebno osmisliti drugačija pravila za njihovo knjigovodstveno evidentiranje.

Agencija za mobilnost je proračunski korisnik državnog proračuna u nadležnosti Ministarstva znanosti i obrazovanja. Pomoći od institucija i tijela EUnamijenjene (su)financiranju programa i projekata koje Agencija temeljem natječaja dodjeljuje subjektima koji se javljaju na natječaje u cijelosti se planiraju u državnom proračunu na pozicijama Agencije (razdjel 080 Ministarstva znanosti i obrazovanja, glava 08091 Agencije i ostale javne ustanove u znanosti i obrazovanju, RKP 43335 Agencija za mobilnost i programe Europske unije, izvor 51, osnovni račun 63231 Tekuće pomoći od institucija i tijela EU).

**Evidencije kod Agencije za mobilnost**

Prilikom isplate financijskih sredstava od Agencije za mobilnost[[1]](#footnote-1) korisnicima kojima su sredstva odobrena putem natječaja, Agencija će evidentirati rashod (pomoći temeljem prijenosa EU sredstava) i odmah prihod od EU pomoći. Ovaj način knjigovodstvenog evidentiranja razlikuje se od knjigovodstvenog evidentiranja strukturnih fondova kod kojih se prihod od EU priznaje tek po nastanku rashoda kod krajnjeg korisnika EU sredstava.

**Evidencije kod škola - korisnika projekata**

Kod projekata financiranih iz Erasmus+ programakorisnik će u trenutku kada dobije sredstva imati prihod temeljem prijenosa EU sredstava, dok će rashod evidentirati prema prirodnoj vrsti troška u trenutku nastanka. U ovom slučaju nije potrebno dodatno izvještavanje korisnika o potrošenim sredstvima kako bi se evidentirao prihod od EU kod Agencije za mobilnost. Prilikom vrednovanja završnog izvješća ocjenjuje se kvaliteta provedenih aktivnosti te se u slučaju manjkave, djelomične ili zakašnjele provedbe korisniku umanjuje financijska potpora ovisno o dobivenoj ocjeni u određenom postotku na određene kategorije troškova ili na ukupan iznos ugovorenih sredstava, a ne temeljem računa.

S obzirom da će Agencija odmah po isplati sredstava korisniku/školi evidentirati rashod temeljem prijenosa EU sredstava (i priznati prihod od pomoći EU), a škola istovremeno evidentirati prihod temeljem prijenosa EU sredstava (neovisno o nastanku rashoda), ovi prijenosi će biti evidentirani na prihodovnoj i rashodovnoj strani u istom izvještajnom razdoblju, što je od iznimne važnosti za konsolidaciju financijskih izvještaja općeg proračuna.

Zbog toga što priznavanje prihoda od pomoći EU ili temeljem prijenosa EU sredstava ne ovisi o nastanku rashoda na projektu, moguća je situacija u kojoj škola u jednoj godini ostvari višak prihoda nad rashodima **(na tom izvoru financiranja)** uslijed primitka sredstava predfinanciranja od Agencije pred kraj godine, dok sama provedba projekta (a time i nastanak rashoda) počinju u sljedećoj godini. U toj godini (sljedećoj), škola će imati manjak prihoda nad rashodima **(na tom izvoru financiranja)**, koji će se „pokriti“ prenesenim viškom iz prethodne godine.

U nastavku se daju primjeri knjigovodstvenih evidencija kod Agencije za mobilnost i različitih korisnika koji se javljaju na natječaje Agencije za mobilnost za dodjelu EU sredstava iz Erasmus+ programa te primjeri knjigovodstvenih evidencija kod projekata financiranih iz ostalih fondova i programa EU.

***PRIMJER 4.***

*Agencija za mobilnost prenosi EU sredstva Školi, kojoj je osnivač grad, iz programa Erasmus+. Agencija je Školi isplatila 70% predviđene vrijednosti projekta u iznosu od 10.500 kn. Po analizi završnog izvješća ustanovljeno je da korisnik ima pravo na isplatu do ukupno ugovorenog iznosa od 15.000 kn, pa je Agencija Školi isplatila i razliku sredstava.*

*U nastavku su prikazana knjiženja u slučaju kada škola posluje preko vlastitog računa i kada škola posluje preko riznice grada.*

***Evidencije kod Agencije za mobilnost:***

|  |  |  |
| --- | --- | --- |
| ***Opis*** | ***Iznos*** | ***Račun*** |
| ***Duguje*** | ***Potražuje*** |
| *1. Agencija dobiva sredstva EU na devizni račun* | *100.000* | *1112* | *23957* |
| *2.1. Agencija prenosi sredstva na račun škole* | *10.500* | *36813* | *1112* |
| *2.2. Priznavanje prihoda* | *10.500* | *23957* | *63231* |
| *3.1. Završna isplata temeljem odobrenja završnog izvješća* | *4.500* | *36813* | *1112* |
| *3.2. Priznavanje prihoda* | *4.500* | *23957* | *63231* |

1. ***Evidencije kod Škole koja posluje preko vlastitog računa:***

|  |  |  |
| --- | --- | --- |
| ***Opis*** | ***Iznos*** | ***Račun*** |
| ***Duguje*** | ***Potražuje*** |
| *1. Škola na račun prima EU sredstva za projekt od Agencije* | *10.500* | *11121* | *63811* |
| *2. Nastali rashodi tijekom provođenja projekta* | *9.500* | *3* | *23* |
| *3. Plaćanje fakture* | *9.500* | *23* | *11121* |
| *4. Uplata temeljem odobrenja završnog izvješća* | *4.500* | *11121* | *63811* |

1. ***Evidencije kod Škole koja posluje putem riznice nadležnog gradskog proračuna***

|  |  |  |
| --- | --- | --- |
| ***Opis*** | ***Iznos*** | ***Račun*** |
| ***Duguje*** | ***Potražuje*** |
| *1. Evidentiranje EU sredstava od Agencije za projekt Škole uplaćenih na račun gradske riznice* | *10.500* | *16721* | *63811* |
| *2. Nastali rashodi tijekom provođenja projekta* | *9.500* | *3* | *23* |
| *3. Primljena obavijest iz riznice da je faktura plaćena* | *9.500* | *23* | *16721* |
| *4. Uplata temeljem odobrenja završnog izvješća* | *4.500* | *16721* | *63811* |

***Izvadak iz Računskog plana***

|  |  |
| --- | --- |
| 23957 | Obveze za EU predujmove |
| 36813 | Tekuće pomoći proračunskim korisnicima gradskih proračuna temeljem prijenosa EU sredstava |
| 63811 | Tekuće pomoći iz državnog proračuna temeljem prijenosa EU sredstava |
| 63231 | Tekuće pomoći od institucija i tijela EU |
| 16721 | Potraživanja za prihode proračunskih korisnika uplaćene u proračun |

***PRIMJER 5.***

***Škola po završetku projekta mora vratiti dio primljenih sredstava***

*Agencija za mobilnost prenosi EU sredstva Školi, kojoj je osnivač grad, iz programa Erasmus+. Agencija je Školi isplatila 70% predviđene vrijednosti projekta u iznosu od 14.000 kn (ukupna vrijednost projekta iznosi 20.000 kn). Po analizi završnog izvješća ustanovljeno je da Škola nema pravo na isplatu do ukupno ugovorenog iznosa od 20.000 kn, nego je čak dužna vratiti Agenciji 2.000 kn.*

*U nastavku su prikazana knjiženja u slučaju kada Škola posluje preko vlastitog računa i kada Škola posluje preko riznice grada.*

***Evidencije kod Agencije za mobilnost i programe EU:***

|  |  |  |
| --- | --- | --- |
| ***Opis*** | ***Iznos*** | ***Račun*** |
| ***Duguje*** | ***Potražuje*** |
| ***Godina 1.*** |
| *1. Agencija prima predujam sredstava na svoj devizni račun* | *100.000* | *1112* | *23957* |
| *2.1. Agencija prenosi sredstva na račun škole* | *14.000* | *36812* | *1112* |
| *2.2. Priznavanje prihoda* | *14.000* | *23957* | *63231* |
| ***Godina 2.*** |
| *1. Analiza završnog izvješća – naložen povrat sredstava predujma u iznosu od 2.000 kn* | *2.000* | *12913* | *23957* |
| *2. Škola uplaćuje povrat* | *2.000* | *1112* | *12913* |

***Evidencije kod Škole koja posluje preko vlastitog računa:2***

|  |  |  |
| --- | --- | --- |
| ***Opis*** | ***Iznos*** | ***Račun*** |
| ***Duguje*** | ***Potražuje*** |
| ***Godina 1.*** |
| *1. Škola prima sredstva (70%) od Agencije na svoj račun* | *14.000* | *11121* | *63811* |
| *2. Škola provodi projekt (nastanak rashoda)* | *13.000* | *3* | *23* |
| *3. Škola plaća račune* | *13.000* | *23* | *11121* |
| ***Godina 2.*** |
| *1. Analiza završnog izvješća – naložen povrat sredstava predujma u iznosu od 2.000 kn* | *2.000* | *92211* | *23957* |
| *2. Škola uplaćuje povrat* | *2.000* | *23957* | *11121* |

***Izvadak iz Računskog plana***

|  |  |
| --- | --- |
| 23957 | Obveze za EU predujmove |
| 36812 | Tekuće pomoći proračunskim korisnicima županijskih proračuna temeljem prijenosa EU sredstava |
| 63811 | Tekuće pomoći iz državnog proračuna temeljem prijenosa EU sredstava |
| 63231 | Tekuće pomoći od institucija i tijela EU |
| 16721 | Potraživanja za prihode proračunskih korisnika uplaćene u proračun |
| 12913 | Potraživanja za dane predujmove za EU projekte |

U slučaju da temeljem analize završnog izvješća Škola mora vratiti dio EU sredstava primljenih za provedbu projekta, Škola će isto evidentirati preko viškova/manjkova i obveze za primljeni predujam EU sredstava.

# KNJIGOVODSTVENO EVIDENTIRANJE ŠKOLSKE SHEME VOĆA I POVRĆA TE MLIJEKA I MLIJEČNIH PROIZVODA U OSNOVNIM I SREDNJIM ŠKOLAMA OD ŠKOLSKE GODINE 2017./2018.

*Školska shema* je sustav koji ima za cilj promicanje uravnotežene prehrane i dobrih prehrambenih navika djece u odgojno-obrazovnim ustanovama, a provodi se u odgojno-obrazovnim ustanovama (osnovne i srednje škole, glazbene i umjetničke škole, učenički domovi) podjelom besplatnih obroka voća i povrća učenicima osnovnih i srednjih škola te mlijeka učenicima osnovnih škola i to kao zaseban obrok, **neovisno od obroka u okviru školske prehrane**. Školska shema objedinjava dosadašnje Shemu školskog voća i povrća i Program mlijeka u školama. Za operativnu provedbu koja se razlikuje od dosadašnje, ministar poljoprivrede donio je Pravilnik o provedbi Školske sheme (Narodne novine, br. 50/17 i 98/17; dalje u tekstu: Pravilnik)

Temeljem Pravilnika nadležna tijela za provođenje *Školske sheme* su: Ministarstvo poljoprivrede, Ministarstvo zdravstva koje potvrđuje Listu prihvatljivih proizvoda, Ministarstvo znanosti i obrazovanja koje dostavlja popis osnovnih i srednjih škola koje mogu sudjelovati te broj učenika u školama i Agencija za plaćanja u poljoprivredi, ribarstvu i ruralnom razvoju (u daljnjem tekstu: Agencija za plaćanja).

Agencija za plaćanja je objavila Javni poziv za iskaz interesa za sudjelovanje u *Školskoj shemi.* Nakon prikupljenih prijava provela je odabir te objavila popis dobavljača koji mogu isporučivati voće i povrće i/ili mlijeko i mliječne proizvode, popis škola koje mogu sudjelovati u *Školskoj shemi* s brojem učenika po školi te procijenjeni iznos potpore po školi prema broju učenika koji mogu sudjelovati u *Školskoj shemi.*

Ranijih godina škole koje su sudjelovaleu provedbi *Sheme školskog voća i povrća* i *Programa mlijeka u školama* bile su zadužene za preuzimanje i raspodjelu voća i povrća i/ili mlijeka i mliječnih proizvoda, a Agencija za plaćanja je provodila odabir dobavljača i plaćanje dobavljačima temeljem otpremnica koje su potpisivale škole pri preuzimanju proizvoda*.* Temeljem novog Pravilnika, škola koja je odobrena za sudjelovanje u *Školskoj shemi* nadležna je za odabir dobavljača, raspodjelu voća i povrća i/ili mlijeka i mliječnih proizvoda te organiziranje pratećih edukativnih mjera. **Računi koje ispostavljaju dobavljači za isporučene proizvode od školske godine 2017./2018. više ne glase na Agenciju za plaćanja, nego na škole koje moraju osigurati sredstva za pokriće obveza, a Agencija za plaćanja će naknadno refundirati sredstva.**

Škola koja je odobrena za sudjelovanje u *Školskoj shemi,* nakon što je platila račune dobavljača za isporučene proizvode, sukladnočlanku 16. Pravilnika podnosi Agenciji za plaćanja ispravno popunjen i potpun **Zahtjev za potporu za raspodjelu voća i povrća i/ili mlijeka i mliječnih proizvoda** s pratećom dokumentacijom u skladu s Prilogom VI Pravilnika. Taj Zahtjev se podnosi za razdoblje od tri kalendarska mjeseca, a može se podnijeti Agenciji za plaćanja u roku od tri mjeseca od isteka razdoblja za koje se podnosi Zahtjev.

Agencija za plaćanja će potporu Školskoj shemi isplatiti u roku od tri mjeseca od dana zaprimanja pravilno ispunjenog i potpunog Zahtjeva za potporu, znači nakon što su obveze prema dobavljačima već podmirene, a prve isplate se očekuju početkom 2018. Stoga škola ili njen osnivač treba osigurati sredstva za predfinanciranje.

**Ako škola sama osigurava sredstva za plaćanje dobavljača (iz vlastitih prihoda), potpora koju isplaćuje Agencija za plaćanja je njen prihod koji može koristiti ili za plaćanje novih računa dobavljača ili za troškove koje bi inače pokrila iz izvora iz kojeg je osigurala predfinanciranje.**

**Ako predfinanciranje osigurava nadležni proračun, primljena sredstva iz nadležnog proračuna za plaćanje dobavljača odnosno direktno plaćanje dobavljaču ako škola posluje preko računa riznice, škola evidentira na osnovnom računu 67111 Prihodi iz nadležnog proračuna za financiranje rashoda poslovanja. U tom slučaju kad Agencija za plaćanja isplati potporu, taj prihod pripada nadležnom proračunu.**

*Knjiženje kod škole koja posluje preko svog računa i sama osigurava sredstva za plaćanje dobavljača:*

|  |  |  |
| --- | --- | --- |
| ***Opis*** | ***Iznos*** | ***Račun*** |
| ***Duguje*** | ***Potražuje*** |
| *1. Račun dobavljača* | *1.250* | *32224* | *23222* |
| *2. Plaćanje obveze* | *1.250* | *23222* | *11121* |
| *3.1. Potraživanje od Agencije (EU dio)* | *1.000* | *16381* | *96381* |
| *3.2. Potraživanje od Agencije (PDV)* | *250* | *16361* | *96361* |
| *4.1. Refundacija (EU dio)* | *1.000* | *11121* | *16381* |
| *4.2. Refundacija (PDV)* | *250* | *11121* | *16361* |
| *5.1. Priznavanje prihoda (EU dio)* | *1.000* | *96381* | *63811* |
| *5.2. Priznavanje prihoda (PDV)* | *250* | *96361* | *63612* |

*Knjiženje kod škole koja posluje preko svog računa, a nadležni proračun osigurava plaćanje dobavljaču:*

|  |  |  |
| --- | --- | --- |
| ***Opis*** | ***Iznos*** | ***Račun*** |
| ***Duguje*** | ***Potražuje*** |
| *1. Račun dobavljača* | *1.250* | *32224* | *23222* |
| *2. Doznaka sredstava iz nadležnog proračuna* | *1.250* | *11121* | *67111* |
| *3. Plaćanje obveze* | *1.250* | *23222* | *11121* |
| *4.1. Potraživanje od Agencije (EU dio)* | *1.000* | *16381* | *96381* |
| *4.2. Potraživanje od Agencije (PDV)* | *250* | *16361* | *96361* |
| *5.1. Refundacija (EU dio)* | *1.000* | *11121* | *16381* |
| *5.2. Refundacija (PDV)* | *250* | *11121* | *16361* |
| *6.1. Priznavanje prihoda (EU dio)* | *1.000* | *96381* | *23958* |
| *6.2. Priznavanje prihoda (PDV)* | *250* | *96361* | *23958* |
| *7. Povrat u nadležni proračun* | *1.250* | *23958* | *11121* |

*Knjiženje kod škole koja posluje preko računa riznice, a sama osigurava sredstva za plaćanje dobavljača:*

|  |  |  |
| --- | --- | --- |
| ***Opis*** | ***Iznos*** | ***Račun*** |
| ***Duguje*** | ***Potražuje*** |
| *1. Naplaćeni prihod* | *5.000* | *16721* | *66151* |
| *2. Račun dobavljača* | *1.250* | *32224* | *23222* |
| *3. Plaćanje obveze* | *1.250* | *23222* | *16721* |
| *4.1. Potraživanje od Agencije (EU dio)* | *1.000* | *16381* | *96381* |
| *4.2. Potraživanje od Agencije (PDV)* | *250* | *16361* | *96361* |
| *5.1. Refundacija (EU dio)* | *1.000* | *16721* | *16381* |
| *5.2. Refundacija (PDV)* | *250* | *16721* | *16361* |
| *6.1. Priznavanje prihoda (EU dio)* | *1.000* | *96381* | *63811* |
| *6.2. Priznavanje prihoda (PDV)* | *250* | *96361* | *63612* |

*Knjiženje kod škole koja posluje preko računa riznice, a nadležni proračun osigurava plaćanje dobavljaču:*

|  |  |  |
| --- | --- | --- |
| ***Opis*** | ***Iznos*** | ***Račun*** |
| ***Duguje*** | ***Potražuje*** |
| *1. Račun dobavljača* | *1.250* | *32224* | *23222* |
| *2. Plaćanje obveze* | *1.250* | *23222* | *67111* |
| *3.1. Potraživanje od Agencije (EU dio)* | *1.000* | *16381* | *96381* |
| *3.2. Potraživanje od Agencije (PDV)* | *250* | *16361* | *96361* |
| *4.1. Refundacija (EU dio)* | *1.000* | *96381* | *16381* |
| *4.2. Refundacija (PDV)* | *250* | *96361* | *16361* |

Ako nadležni proračun osigura sredstva predfinanciranja, doznaku sredstava školi odnosno plaćanje računa dobavljača evidentirat će sukladno članku 52. stavku 5. Pravilnika o proračunskom računovodstvu i računskom planu na odgovarajućem računu rashoda za čije se pokriće sredstva koriste ili na računu *36721 Prijenosi proračunskim korisnicima iz nadležnog proračuna za financiranje rashoda poslovanja*. Primitak potpore za osnovicu iskazuje na računu *63811 Tekuće pomoći iz državnog proračuna temeljem prijenosa EU sredstava*, a dio koji se odnosi na porez na dodanu vrijednost na računu *63311 Tekuće pomoći iz državnog proračuna*.

*Knjiženje kod nadležnog proračuna koji je osigurao predfinanciranje (plaćanje dobavljaču):*

|  |  |  |
| --- | --- | --- |
| ***Opis*** | ***Iznos*** | ***Račun*** |
| ***Duguje*** | ***Potražuje*** |
| *1. Doznaka sredstava školi ili plaćanje obveze prema dobavljaču* | *1.250* | *36721**(32224)* | *11121* |
| *2.1. Refundacija (EU dio)* | *1.000* | *11121* | *63811* |
| *2.2. Refundacija (PDV)* | *250* | *11121* | *63311* |

Ako se utvrdi da je škola primila potporu, a proizvode nije raspodijelila učenicima ili raspodijeljeni proizvodi nisu prihvatljivi za potporu, neopravdano primljenu potporu škola je dužna **u roku od 60 dana od dana zaprimanja Odluke o povratu neopravdano primljene potpore** vratiti Agenciji za plaćanja primljeni iznos. Ako sredstva potpore vraća u istoj godini u kojoj ih je primio, povrat će evidentirati umanjenjem računa prihoda na kojim je evidentirao primljenu potporu, a povrat u sljedećoj godini na teret rezultata.

1. Dinamika isplata utvrđuje se ovisno o tipu ugovora, duljini trajanja projekta i rizičnosti korisnika. [↑](#footnote-ref-1)